
የቤኒሻንጉል ጉሙዝ ክልል ሲቪል ሰርቪስ ቢሮ
የመንግስት አገልግሎት አሰጣጥ ሥርዓት ግንባታ መመሪያ
ቁጥር 11 /2018
ህዳር 2018

አሶሳ
መግቢያ፤
የመንግስት መስሪያ ቤት ለተገልጋይ የሚሰጠውን አገልግሎት ጥራት፣ ወጥነት፣ ተደራሽ፣ ቀልጣፋ እና የተገልጋይን እርካታን ያስገኘ እንዲሆን በመመሪያ ማረጋገጥ አስፈላፈጊ በመሆኑ፣ 

የመንግስት መስሪያ ቤት የተቋሙን አገልግሎት አሰጣጥ በጊዜ፣ በጥራት፣ በመጠን እና በወጪ  ደረጃ አውጥቶ  ለተገልጋይ ማቅረብ የሚያስችል ሥርአት መዘርጋት አስፈላጊ በመሆኑ፣ 
የአገልግሎት አሰጣጥን ዘመናዊ ቴክኖሎጂ በመጠቀም በአንድ ማዕከል፣ በአንድ መስኮት እና በአንድ የቴክኖሎጂ መግቢያ ቁልፍ በማደራጀት እና የመንግሥትና የግሉን ዘርፍ ቅንጅት በማጠናከር ውጤታማ ማድረግ አስፈላጊ በመሆኑ፣
የአገልግሎት ጥራትን በዘላቂነት እና በቀጣይነት ለማረጋገጥ፣ ለተገልጋይ ቅሬታ ፈጣን ምላሽ ለመስጠት እንዲሁም ቅሬታዎችን ለማስተናገድ የሚያስችል ስርዓት መዘርጋትና ተግባራዊ ማድረግ በማስፈለጉ፣
ይህ መመሪያ በመንግስት ሰራተኞች አስተዳደር አዋጅ ቁጥር 208/2017 አንቀፅ 37 እና ንዑስ አንቀጽ 3 መሠረት ይህ የመንግስት አገልግሎት አሰጣጥ ሥርዓት ግንባታ መመሪያ እንደሚከተለው ተዘጋጅቶ ቀርቧል፡፡
ክፍል አንድ
ጠቅላላ ድንጋጌዎች
1/ አጭር ርዕስ

ይህ መመሪያ “የመንግስት አገልግሎት አሰጣጥ ሥርዓት ግንባታ መመሪያ” ቁጥር 11/2018” ተብሎ ሊጠቀስ ይችላል።  
2/ ትርጓሜ
  የቃሉ አግባብ ሌላ ትርጉም የሚያሰጠው ካልሆነ በስተቀር በዚህ መመሪያ ውስጥ፡-

1.  “አዋጅ” ማለት የመንግስት ሠራተኞች አስተዳደር አዋጅ ቁጥር 208/2017 ሲሆን በአዋጁ የተሰጡ ትርጓሜዎች ለዚህ መመሪያ ያገለግላል፡፡

2.  “አገልጋይ” ማለት በመንግስት መስሪያ ቤት ውስጥ በሹመት የተመደበን ኀላፊ ጨምሮ ማንኛውንም ተቀጥሮ የሚሰራ ሠራተኛን ያጠቃልላል፡፡
3.  “ተገልጋይ” ማለት በመንግስት መስሪያ ቤት የሚሰጠውን አገልግሎት ለማግኘት ባለው መብት መሠረት አገልግሎት የጠየቀ ወይም የቀረበለት ግለሰብ ወይም ድርጅት ወይም የእነዚህ ወኪል ወይም በመንግስት መስሪያ ቤት ውስጥ የሚገኝ ሠራተኛ ወይም ሃላፊ ነው፡፡

4.  “የመንግስት አገልግሎት” ማለት የመንግስት መስሪያ ቤት በህግ በተሰጠው ስልጣንና ሃላፊነት መሰረት የተገልጋይን ፍላጎት ለማሟላት የሚያከናውነው ተግባር  ነዉ፡፡

5.  “ቅሬታ” ማለት ተገልጋይ የአገልግሎት ጥያቄ አቅርቦ በተስተናገደበት ወይም ውድቅ በተደረገበት አግባብ ወይም የተሰጠው አገልግሎት ጥራት የሌለው መሆኑን በመጥቀስ በመስሪያ ቤቱ ሠራተኛ ወይም የሥራ ኃላፊ በኩል ባጋጠመው የሥነ-ምግባር ችግር ወይም ተገቢነት የሌለው ነው ብሎ ባሰበው አካሄድ እና አሰራር ላይ ምላሽ እንዲሰጠው በቃል፣ በጽሑፍ፣ በፖስታ፣ በስልክ፣ በኢሜይል እና በመሳሰሉት አገልግሎቱን ለሰጠው ሰራተኛ ወይም የቅርብ ሃላፊ ማስተካከያ ወይም የመፍትሔ እርምጃ እንዲወሰድለት የሚያቀርበው ጥያቄ ነው፡፡ 

6.  “አቤቱታ” ማለት የተገልጋዮችን ቅሬታ ለማጣራት ኃላፊነት ባለው የስራ ክፍል ኃላፊ ወይም ተቆጣጣሪ በተሰጠ ውሳኔ ያልረካ ተገልጋይ፣ ጉዳዩ እንደገና እንዲታይለት ለመንግሥት መስሪያ ቤቱ ቅሬታና አቤቱታ ማስተናገጃ ክፍል የሚያቀርበው ጥያቄ ነው፡፡
7.  “የቅሬታ እና የአቤቱታ ማስተናገጃ ክፍል” ማለት በእያንዳንዱ የመንግሥት መሥሪያ ቤት የተቋቋመ እና የተገልጋይን ቅሬታ የሚቀበል፣ የሚያስተናግድ እና የማስተካከያ እርምጃ የሚወስድ ወይም በመስሪያ ቤቱ የበላይ ኀላፊ እንዲወሰድ የሚያደርግ ክፍል ነው፡፡
8.  “የአገልግሎት አሰጣጥ ደረጃ” ማለት በሙያው ተቀባይነት ያላቸው መስፈርቶች፣ የአሰራር ስርዓቶችን ያሟላ፣ የተገልጋዩን ህጋዊ  ፍላጎት መሰረት ያደረገ፣ የመንግስት መሥሪያ ቤት የሚሰጠውን አገልግሎት መቼ፣ እንዴት፣ በምን ያህል መጠን፣ ወጪ እና ጥራት እንደሚሰጥ የሚያመለክት ነው፡፡

9. “የዜጎች ቻርተር” ማለት ተገልጋይ ከመንግስት መሥሪያ ቤት ማግኘት ስለሚገባው የአገልግሎት ዓይነትና ደረጃ፣ የግልጽነት፣ የኃላፊነት እና ተጠያቂነት መርህን አስቀድሞ በማሣወቅ ተግባራዊ ለማድረግ የሚረዳ የስምምነት ሰነድ ነው፡፡

10. “ቻርተር ማርክ” ማለት የአገልግሎት አሰጣጥ መመዘኛ ደረጃ /ስታንዳርድ/ በመጠበቅ የመንግስት መሥሪያ ቤት ለሰጠው የላቀ አገልግሎት በሲቨል ሰርቨስ ቢሮ የሚሰጥ የሽልማት ሥርዓት ነው፡፡ 
11.  “በቅሬታ ላይ የተሰጠ ውሳኔ” ማለት ተገልጋዩ በተሰጠው አገልግሎት ባለመርካት ለሚያቀርበው ቅሬታ ወይም አቤቱታ፣ የመንግሥት መስሪያ ቤቱን አዋጅ፣ ደንብና መመሪያን መሠረት በማድረግ በቅርብ የስራ ክፍል ኃላፊ በጽሑፍ የሚሰጠው ምላሽ ነው፡፡
3) የጾታ አገላለጽ
 ማንኛውም በወንድ ጾታ የተደነገገው የሴትንም ጾታ ያካትታል፡፡

4) የተፈጻሚነት ወሰን

   ይህ መመሪያ  በመንግስት መስሪያ ቤት፣ ሠራተኛ፣ ኃላፊ እና በተገለጋዩ ላይ ተፈፃሚ ነው፡፡

5. ዓላማ
   የዚህ መመሪያ ዓላማ፡-
1. የመንግስት መስሪያ ቤት አገልግሎት አሰጣጥን ደረጃውን የጠበቀ፣ ቀልጣፋ፣ጥራት ያለው እና ውጤታማ በማድረግ የተገልጋዩን ፍላጎት ማርካት፣

2. የቻርተር ማርክ ምዘና ሥርዓትን በመተግበር የአገልግሎት አሰጣጥን ውጤታማነት  በማሳደግ፣ ተገልጋይን ማርካት የቻለ የመንግስት መሥሪያ ቤትን ተሸላሚ በማድረግ የአገልግሎት ልህቀት እንዲያረጋግጥ ማስቻል፣
3.  የተገልጋይን ቅሬታና አቤቱታ በመቀነስ የአገልግሎት ዕርካታን ማሳደግ፣ ነው፡፡
5) መሰረታዊ መርሆዎች

1. ማንኛውም የመንግስት ሠራተኛ ወይም ኃላፊ አገልግሎት ሲሰጥ ተገልጋይ የሚገባውን አክብሮት በመስጠት እና በትህትና መሆን አለበት፡፡
2. የመንግስት መስሪያ ቤት አገልግሎት አቅርቦት በህግ በተደነገገ የአሰራር ሥርዓት እና ስልት መሠረት በጊዜ፣ በወጪ፣ በመጠን እና በጥራት ተገማችነት መሆን አለበት፡፡ 

3. የመንግስት አገልግሎት አሰጣጥ ግልጽነት እና ተጠያቂነትን የሚያረጋግጥ መሆን አለበት፡፡ 

4. የመንግስት መስሪያ ቤት ለሚቀርብለት የአገልግሎት ጥያቄ ፈጣንና ህጋዊ ምላሽ በመስጠት የተገልጋዩን እርካታ ማረጋገጥ አለበት፡፡ 

5. የመንግስት አገልግሎት አሰጣጥ ከማንኛውም ፖለቲካ ፓርቲ፣ ኃይማኖት፣ በብሔር እና ተመሳሳይ ተጽዕኖ እና ጣልቃ ገብነት ነፃ መሆን አለበት፡፡ 
6. የመንግስት አገልግሎት አሰጣጥ ለአረጋውያን፣ ለነፍሰ-ጡሮች እና ሕጻናትን ይዘው ለሚመጡ ሴቶች፣ ለአካል ጉዳተኞች እና ለአገር መከላከያ ሠራዊት አባላት ልዩ ትኩረት እና ቅድሚያ መስጠት አለበት፡፡  
7. ትክክለኛ አገልግሎት በትክክለኛ አገልጋይ ለትክክለኛ ተገልጋይ መሰጠት አለበት፡፡  
ክፍል ሁለት
የዜጎች ቻርተር ስለማዘጋጀት
6.  የዜጎች ቻርተር ይዘት እና ስለማዘጋጀት
1. የአገልግሎት አሰጣጥ ደረጃ /ስታንዳርድ/ ከጊዜ፣ ከጥራት፣ ከመጠንና ከወጪ አኳያ እንደአግባብነቱ በማስቀመጥ አገልግሎት የሚቀርብበት ቦታ፣ በምን ሁኔታ እንደሚሰጡ እና ከተገልጋይ የሚጠበቅ ቅድመ ሁኔታ በሚዘጋጀው የዜጎች ቻርተር ላይ የመንግስት መስሪያ ቤት መግለፅ አለበት፡፡ 
2. የመንግስት መስሪያ ቤት በአዋጅ የተሰጣቸውን ስልጣንና ተግባር መሠረት በማድረግ የዜጎች ቻርተር ሲያዘጋጁ ከየሥራ ክፍሎቹ የተውጣጡ የዜጎች ቻርተር ዝግጅት ቡድን ተግባር እና ሃላፊነት በማሳወቅ ማቋቋም አለባቸው፡፡ 
3. በቻርተር ዝግጅት ወቅት ተገልጋዮች፣ ባለድርሻና አጋር አካላት መሳተፍ አለባቸው፡፡ 
4. በሚዘጋጀው የዜጎች ቻርተር ውስጥ የተቋሙ ራዕይ፣ ተልዕኮና እሴቶችን ማስቀመጥ ይገባቸዋል፡፡
5. ለውስጥና ለውጭ ተገልጋዮች የሚሰጡ አገልግሎቶችን ከተግባራት በመለየት ማስቀመጥ አለባቸው፡፡
6. በመንግስት መስሪያ ቤት የሚሰጥ አገልግሎት ከተቀመጠው ደረጃ ወይም ስታንዳርድ ጋር ተናባቢ እንዲሆን በተጨባጭ ማስረጃ ላይ ተመስርቶ መከለስ አለበት፡፡
7. የአገልግሎት አሰጣጥን ስታንዳርዳይዝ ስለማድረግና ስለማስመዝገብ

የመንግስት መስሪያ ቤት የአገልግሎት አሰጣጥ ደረጃ/ስታንዳርድ ሲያዘጋጅ፣ ሲያስመዘገብ እና ሲተገበር፡-

  1) ከተሰጠው ተግባርና ሃላፊነት በመነሳት ተገልጋይን እና የሚያቀርበውን አገልግሎት
    ከሂደታዊ ዝርዝር ተግባራት ለይቶ መመዝብ እና መያዝ፣
  2) ለአገልግሎት አሰጣጥ ተዛማጅነት ያለውን ሰነድ በመፈተሽ ስታንዳርዳይዝ ማድረግ፣
3) በተገልጋይ ቻርተር ዝግጅትና ትግበራ ማንዋል መሠረት የተዘጋጀውን የተገልጋይ ቻርተር በመንግስት መስሪያ ቤቱ የሥራ አመራር ኮሚቴ በማጸደቅ፣ በሰቨል ሰርቨስ ቢሮው በማቅረብ የቻርተር ኮድ ማሰጠት፣ ማስመዝገብ እና መተግበር፣
4) የተመዘገበውን የተገልጋይ ቻርተር በተለያየ መድረክ፣ በበይነ-መረብ፣ በህትመት፣ በኤሌክትሮኒክስ እና በማህበራዊ ሚድያ ለተገልጋይ ተደራሽ ማድረግ፣  
5) በአገልግሎት አሰጣጥ ደረጃ/ ስታንዳርድ/ መሰረት አገልግሎት አሰጣጡን በቴክኖሎጂ አስደግፎ መስጠት፣ 
6) የአገልግሎት አሰጣጥ ደረጃ/ስታንዳርድ/በተከታታይ በሚያዝ መረጃ እና እንደአስፈላጊነቱ የዳሰሳ ጥናት ላይ ተመስርቶ መከለስ፣
7)  በቢሮው በተዘጋጀ የስልጠና ሰነድ መሰረት በመንግስት መስሪያ ቤት የተገልጋይ ቻርተር ትግበራ ሂደት የሚያጋጥም ችግር እና ክፍተት እየለየ ለፈጻሚ ሰራተኛ ሥልጠና መስጠት፣
8) በተገልጋይ ቻርተር ውስጥ የተቀመጠውን የአገልግሎት አሰጣጥ በመፈፀም  የተገልጋይን እርካታ ወደ ላቀ ደረጃ በማድረስ በቻርተር ማርኪንግ ምዘና ሥርዓት ለመሸለም መትጋት እና የአገልግሎት ልህቀት ውስጥ መግባት፣ አለበት፡፡

8. የዜጎች ቻርተር ስለመተግበር
የመንግስት መስሪያ ቤት የተዘጋጀውን የዜጎች ቻርተር ሲተገብር፡- 

1. የዜጎች ቻርተርን በባለቤትነት የሚያስተገብር አደረጃጀት መመስረት አለበት፡፡

2. የተሰጠ አገልግሎቶት ደረጃ ወይም ስታንዳርድን ለማረጋገጥ በተዘጋጀው የመመዝገቢያ ቅጽ ላይ በአግባቡ ተመዝግበው መያዝ አለበት፡፡

3. በዜጎች ቻርተር ትግበራ ሂደት የሚያጋጥሙ ችግሮችና ክፍተቶችን በጥናት በመለየት በሲቪል ሰርቪስ ቢሮ በተዘጋጁ የማሰልጠኛ ሰነዶችና መመሪያዎች ላይ ሥልጠና መስጠት አለበት፡፡
4. የዜጎች ቻርተርን መሠረት በማድረግ በደረጃ ወይም በስታንዳርድ የተቀመጠ አገልግሎትን አሰጣጥን ተግባራዊ ማድረግ አለበት፡፡
5. አገልግሎትን በተቀመጠው ደረጃ ወይም ስታንዳርድ መሠረት በመስጠት የተገልጋዮችን እርካታ በጥናት በማረጋገጥ የእርካታ ደረጃውን ማስቀመጥ አለበት፡፡
ክፍል ሶስት
የቻርተር ማርክ ምዘና ስርዓት

9.  በቻርተር ማርክ ምዘናና ሽልማት ሥርዓት ስለማለፍ

የመንግስት መስሪያ ቤት በቻርተር ማርክ ምዘና እና ሽልማት ሥርዓት ውስጥ ለማለፍ፡-  

1. የተገልጋይ እርካታ ወደ ላቀ ደረጃ በማድረስ ቻርተር ማርክ የምዘናና ሽልማት ሥርዓትን ተግባራዊ ማድረግ አለበት፡፡
2. የቻርተር ማርክ ምዘና እና ሽልማት መስፈርት መሟላቱን በማረጋገጥ በበጀት ዓመቱ መጀመሪያ ወር በሲቪል ሰርቪስ ቢሮው በተዘጋጀው የመመዝገቢያ ቅጽ መሠረት ለውድድር ማመልከት አለበት፡፡

3. ለቻርተር ማርክ ሽልማትና ዕውቅና አሰጣጥ ሥርዓት ተፈላጊ ማስረጃ ማቅረብ አለበት፡፡

4. በሲቪል ሰርቪስ ቢሮው በተዘጋጀው የቻርተር ማርክ ምዘና መስፈርት መሠረት በሚሰጡት አገልግሎት መመዘን አለበት፡፡
5. በቻርተር ማርክ የምዘና መስፈርት መሠረት 90-100( በጣም ከፍተኛ፣ከፍተኛ፣80-89( ከፍተኛ፣ 65- 79( መካከለኛ፣55-64( ዝቅተኛ እና <50( በጣም ዝቅተኛ የአገልግሎት አሰጣጥ ውጤት ደረጃ መሆኑን በመረዳት ለአገልግሎት አሰጣጥ መሻሻል መስራት አለበት፡፡ 

ክፍል አራት
   የአገልግሎት ጥያቄ አቀራረብ እና አሰጣጥ ሥርዓት
10) የአገልግሎት ጥያቄን ስለማቅረብ

ማንኛውም ተገልጋይ የአገልግሎት ጥያቄ በሚያቀርብበት ጊዜ የሚከተሉትን ቅድመ ሁኔታዎች ማሟላት አለበት፤ 

1) ማንነቱን የሚገልፅ መታወቂያ ወይም ህጋዊ ሰነድ ይዞ መቅረብ፤

2) ከመንግስት መስሪያ ቤቱ የሚፈልገውን አገልግሎት አይነት፤ አገልግሎት የሚሰጠውን የሥራ ክፍል ወይም አገልግሎት አቅራቢ ባለሙያ የት እንደሚገኝ ከመረጃ ዴስክ መረጃ ማግኘት፤
3) የአገልግሎት መጠየቂያ ቅጽ የሚሞላ ከሆነ ሞልቶ እና ፈርሞ ማቅረብ፤
4) አገልግሎቱን ለማግኘት ተራውን ጠብቆ ለሚመለከተው ክፍል ወይም አገልጋይ ማቅረብ፤
5) በህግ የተደነገገውን የአገልግሎት ክፍያ መክፈል፤

11)  የአገልግሎት ጥያቄን ስለመቀበል እና ማስተናገድ
    ማንኛውም አገልጋይ፡-
1) ማንነቱን የሚገልፅ የጠረጴዛ እና የደረት ባጅ ለተገልጋይ በሚታይ ሁኔታ ማስቀመጥ፣
2) ተገልጋይን በአክብሮት እና በትህትና ተቀብሎ ማስተናገድ፣
3) በተገልጋዩ ለቀረበው የአገልግሎት ጥያቄ በአገልግሎት አሰጣጥ ደረጃ/ስታንዳርድ/ መሰረት ምላሽ መስጠት፣
4) እንደ ተገልጋዩ ልዩ ባህርይ እና ፍላጎት አገልግሎትን በቴክኖሎጅ አስደግፎ ማቅረብ፣

5) አገልግሎቱ የሚሰጠው በሌላ አገልጋይ ከሆነ ወይም የተጠየቀው አገልግሎት ትክክለኛ ካልሆነ ይህንኑ በትህትና ለተገልጋዩ በሚረዳው ሁኔታ መግለፅ፣
6) ተገልጋዩ በተሰጠው አገልግሎት ቅሬታ ካለው በትህትና ማዳመጥ እና በቅሬታ አቀራረብ መመሪያ መሰረት ለቅሬታው ምላሽ መስጠት፣ አለበት፡፡

ክፍል አምስት
የመንግስት መስሪያ ቤት መሠረታዊ ኃላፊነት
12.  ለአገልግሎት አሰጣጥ ምቹ የሥራ አካባቢን መፍጠር 
ማንኛውም የመንግስት መስሪያ ቤት፡-

1) የተገልጋይ፣ የሰራተኛ እና ልዩ ትኩረት የሚሻ ተገልጋይን ያገናዘበ ስታንዳርድ እና ሞዴልን ያሟላ ምቹ የስራ አካባቢ መገንባት ፤

2) የሥራ አካባቢ ግንባታን በዲዛይኑ መሰረት እና አግባብ ያለውን ሕግ፣ ደንብ፣ ስታንዳርድና የአፈጻጸም መመሪያ ጠብቆ መስራት፣

3) ለሰራተኛ ምቹ ቢሮ፣ መመገቢያና መዝናኛ፣ የሸማች ማህበር፣ የሰላም መዳረሻ ኮሪደር፣ የሰራተኛ የገንዘብ ቁጠባና ብድር እና የህጻናት ማቆያ ሥፍራ እና እንደ አስፈላጊነቱ ሌሎች ክበባትን በሮው ባዘጋጀው ደረጃ እና ሞዴል መሰረት ገንብቶ ሥራ ላይ ማዋል፣
4) የአገልግሎት አሰጣጥን ቀልጣፋና ውጤታማ ለማድረግ ለአገልጋይ እና ለተገልጋይ በስታንዳርዱ መሠረት ምቹ፣ ሳቢና ማራኪ የሥራ አካባቢ መፍጠር፣ አለበት።

13. የአንድ ማዕከል ወይም መስኮት አገልግሎት እና የቴክኖሎጂ አንድ ቁልፍ መግቢያ ሥርዓት መዘርጋት፤
ማንኛውም የመንግስት መስሪያ ቤት፤

1) ለተገልጋይ የሚቀርበውን አገልግሎት በአንድ ማዕከል በማደራጀት በአንድ ጣሪያ ሥር መስጠት አለበት፡፡

2) ተያያዥነት ያላቸውን አገልግሎቶች የሚሰጡ የሥራ ክፍሎች በአንድ መስኮት አገልግሎት እና በቴክኖሎጅ አንድ ቁልፍ መግቢያ በመታገዝ አገልግሎት መስጠት አለበት፡፡ 
3) የአንድ ማዕከል እና በቴክኖሎጅ አንድ ቁልፍ መግቢያ አገልግሎት አሰጣጥን ውጤታማነት በመከታተል እና ያስገኘውን ፋይዳ በመገምገም ማሻሻያ ማድረግ አለበት።

14. የመንግስት መሥሪያ ቤት ከተገልጋይ ለቀረበ ጥያቄ ቀልጣፋ፣ ጥራት ያለው እና ተደራሽ    አገልግሎት ለመስጠት፡- 

    1) ለተገልጋይ በቀላሉ ተደራሽ የሆነና ግልፅ በሆነ የመስሪያ ቤቱ ሥፍራ የመረጃ ዴክስ ማደራጀት፣ 

2) በተደራጀው የመረጃ ዴስክ በአካልም ሆነ በተለያዩ የኤሌክትሮኒክስ፣ በዲጂታል ቴክኖሎጂ፣ በህትመት እና የማህበራዊ ሚዲያ መረጃን ለተገልጋይ ተደራሽ ማድረግ፣ 

3) አገልግሎት አቅራቢ የሥራ ክፍል በቀላሉ ለተገልጋይ ተደራሽ እንድሆን የመስሪያ ቤቱን ስም እና አገልግሎት ሰጭ ስራ ክፍል በቴክኖሎጂ በተደገፈ ወይም ደረጃውን በጠበቀ የህትመት ውጤት ለተገልጋይ ዕይታ ግልፅ በሆነ ቦታ መለጠፍ፣
5) አገልግሎት አሰጣጥን ለማሻሻል ቢሮው የሚያወጣውን ህግ፣ የአሰራር ሥርዓት፣ የአገልግሎት አሰጣጥ ደረጃ/ስታንዳርድ/ ዝግጅትና ትግበራ ማዕቀፍ እና ሞዴል ከመሰሪያ ቤቱ ነባራዊ ሁኔታ ጋር በማጣጣም ተግባራዊ ማድረግ፣
6)  የመንግስት አገልግሎት አሰጣጥን ቅልጥፍና፣ጥራት እና ተደራሽነት ለማሻሻል የሚያግዝ የቴክኖሎጂ አማራጭ በማስለማት የአገልግሎት አቅርቦትን ማዘመን፣ 
7)  የአገልግሎት አሰጣጥን ለማሻሻል የሚያግዝ የተገልጋይ ዕውነተኛ ተሳትፎ ማረጋገጫ የመማክርት ጉባኤ/ካውንስል/ በቢሮው በተዘጋጀው ማንዋል መሰረት ማቋቋም አለበት።
8) ተገልጋይ በተሰጠው አገልግሎት ላይ የተለያየ ቀለም ባለው ካርድ/ሪፖርት ካርድ/ ወይም በቴክኖሎጂ አማራጭ በመጠቀም አስተያየት የሚሰጥበት የአሰራር ሥርዓት መዘርጋትና መተግበር አለበት፡፡

9) አገልግሎትን በውጤታማነት ለማቅረብ በአሰራር ሥርዓት በመመራት ከአጋር አካላት ጋር በቅንጅት እና በትብብር መስራት አለበት።
10)  የመንግስት መስሪያ ቤት ለተገልጋይ የሚያቀርበውን አገልግሎት የሚሻሻልበትን የአገልግሎት ጥራት ሥራ አመራር ሥርዓት መቅረጽና መተግበር አለበት፡፡

11)  የአገልግሎት አሰጣጥን ለተገልጋይ ተገማች ለማድረግ የአገልግሎት አሰጣጥ ደረጃ የሚገለጽበት፣ ለተገልጋይ ቃል የሚገባበት እና በተገባው ቃል መሰረት የሚፈጸምበት የዜጎች ቻርተር በቢሮው ማንዋል መሰረት አዘጋጅቶ መተግበር፣ አለበት፡፡
    ክፍል ስድስት

የቅሬታ እና አቤቱታ አቀራረብ ስነስርዓት 
15. የቅሬታ እና አቤቱታ መንሥኤዎች
ቅሬታ ለማሰማት ምክንያት ሊሆኑ የሚችሉ ጉዳዮች፡-
1. አገልግሎት የማግኘት ሕጋዊ መብት መጣስ፣
2. የአገልግሎት አሰጣጥ ሥርዓቶችን እና የአሰራር ሂደቶችን አለመጠበቅ፣
3. የአገልግሎት ጥራት መጓደል እና ሕግንና የአገልግሎት አሰጣጥ ደረጃን ያልጠበቀ ምላሽ መስጠት፣
4. አገልግሎት የሚሰጥባቸው ቦታዎች ለተገልጋዮች ምቹ አለመሆን፣
5. ለተገልጋዩ ተገቢውን ክብር ባልሰጠ እና ትሕትና በጎደለው ሥነ-ምግባር ማስተናገድ፣
6. ተገልጋዩን ባልተገባ ቀጠሮ ማጉላላት ወይም ማመላለስ፣
7. በሃይማኖት፣ በቋንቋ፣ በዘር፣ በጾታ፣ በፖለቲካ አመለካከት፣
8. በአካል ጉዳት እና በመሳሰሉ ትምክንያቶች ልዩነት መፍጠርና ማዳላት፣ እና
9. ጉቦ እና ያልተገባ ጥቅማ ጥቅም መጠየቅ፣እነዚህኑ ለማግኘት ሲባልም ተገልጋይን ማጉላላት፣ ሊሆኑ ይችላሉ፡፡
16.  ቅሬታ ከማሰማት ጋር የተያያዘ የተገልጋዮች መብት
ማንኛውም ተገልጋይ በዚህ መመሪያ በአንቀጽ 15 ሥር የተዘረዘሩት የቅሬታ እና አቤቱታ መንሥኤዎች ካጋጠሙት ወይም ከመንግሥት መስሪያ ቤቶች አገልግሎት አሰጣጥ ጋር በተያያዘ የተቀመጠውን የአገልግሎት አሰጣጥ ስታንዳርድ ያልጠበቀ ከሆነ ለሚመለከተው የበላይ ኃላፊ ወይም የስራ ኃላፊ ቅሬታውን የማሰማት መብት አለው፡፡

17.  በመንግስት መስሪያ ቤት የቅሬታና አቤቱታ ማስተናገጃ ክፍል ስለማቋቋም
1. ተገልጋዮች በአገልግሎት አሰጣጥ ዙሪያ የሚያቀርቡትን ቅሬታ ተቀብሎ የሚያስተናግድ የቅሬታና አቤቱታ ማስተናገጃ ክፍል የማቋቋም ግዴታ አለበት።
2. የመንግሥት ሰራተኛ ወይም የስራ ኃላፊ ተገልጋዩ በተሰጠው አገልግሎት ቅሬታ ከተሰማው ለመንግሥት መስሪያ ቤቱ የቅሬታና አቤቱታ ማስተናገጃ ክፍል ቅሬታ ማቅረብ እንደሚችል ማሳወቅ አለበት።
3.  የስራ ኃላፊዎች እና ሰራተኞች ከተገልጋዮች የሚቀርቡ ቅሬታዎችንና አቤቱታዎችን የማስተናገድና አፋጣኝ መልስ የመስጠት ግዴታ አለባቸው።
18.  የቅሬታና አቤቱታ ማስተናገጃ ክፍል ተግባርና ኃላፊነት

1.  የቅሬታ አቀራረብ  እና አፈታት ሂደትን ያቅዳል፣ ያደራጃል፤ ይመራል፡፡
2. የቅሬታና አቤቱታ አቀራረብ እና አፈታት ሥርዓትና አሰራርን ለተገልጋዮች፣ ለመንግስት ሰራተኞች እና ለሚመለከታቸው አካላት በስፋት ያስተዋውቃል፡፡
3. ለአገልግሎት ሰጪ እና ለቅሬታ ማስተናገጃ ክፍል ሰራተኞች የማስተዋወቂያ መርሐ -ግብር ያዘጋጃል፤ሥልጠና ይሰጣል፡፡
4. በተደጋጋሚ የሚነሱ የቅሬታ ምንጮችን በመለየት የመፍትሄ አቅጫጫ የሚያመላክት ጥናት ያደርጋል፡፡
5. ቅሬታ እና አቤቱታ አቅራቢዎችን በትሕትና ይቀበላል፤ጉዳያቸውንም በጥሞና ያዳምጣል፡፡
6. ቅሬታ እና አቤቱታ የሚያቀርቡ ተገልጋዮች ቅሬታቸውን በተገቢው ቅጽ ላይ በትክክል ማስፈራቸውን ያረጋግጣል፤እንዲሁም በስልክ፣ በኢ-ሜይል፣በደብዳቤ፣ በቴክኖሎጂ ፕላት ፎርም እና በመሳሰሉት ዘዴዎች የተቀበለውን ጥቆማ፣ አስተያየት ወይም ቅሬታ ቅጽ ላይ ያሰፍራል፡፡
7. ቅሬታ እና አቤቱታ አቅራቢዎች ቅሬታቸውን በሚያቀርቡበት ጊዜ አስፈላጊውን ድጋፍ ማግኘታቸውን ያረጋግጣል፡፡
8. በአገልግሎት ሰጪ ሰራተኛው የተሰጠውን መልስ ይመረምራል፤
9. የሚቀርቡለትን ቅሬታዎች በሕግ አግባብ ያጣራል፡፡
10.  ቅሬታዎችን በማጣራት ሂደት በደረሰባቸው ግኝቶች መነሻ፣ የመፍትሔ ሐሳቦች ላይ ቅሬታውን የፈጠሩትን አካላት አስተያየት ያዳምጣል፡፡
11.  የመጨረሻ የውሳኔ ሐሳብ ለመስሪያ ቤቱ የበላይ ኃላፊ ያቀርባል፤ያስወስናል፤ አፈጻጸሙንም ይከታተላል፡፡
12.  በአገልግሎት አሰጣጡ ላይ ቅሬታ የፈጠረውን አካል ተጠያቂ እንዲሆን ያደርጋል፡፡
13.  ቅሬታዎችንና ውጤቶቻቸውን በሚመለከት የተቀናበረ መረጃ አደራጅቶ ይይዛል፡፡
14.   የሚቀርቡለትን ቅሬታዎች በየወቅቱ በመገምገም እና በመተንተን፣ ለአገልግሎት አሰጣጥ ማሻሻያ የሚጠቅሙ የውሳኔ ሐሳቦችን ያመነጫል፡፡
15.  የቅሬታ ማስተናገጃ ሥርዓቱን የስራ አፈጻጸም እና ውጤታማነት በተመለከተ ለተቋሙ የበላይ ኃላፊ በየወሩ ሪፖርት ያቀርባል፡፡
19.  የመንግስት መስሪያ  ቤት  የበላይ  ኃላፊ  ተግባርና  ኃላፊነት
1. የቅሬታ ማስተናገጃ የስራ ክፍል እንዲደራጅ ማድረግ አለበት፡፡
2. የአቤቱታ ጉዳዮችን በሚመለከት ከቅሬታ ማስተናገጃ የስራ ክፍል የሚቀርቡለትን የውሳኔ ሐሳቦች መነሻ በማድረግ በ5 ተከታታይ የስራ ቀናት  ውሳኔ ይሰጣል፡፡
3. የመመሪያውን ተግባራዊነት በበላይነት ይቆጣጠራል ፤ ይገመግማል፡፡
4. በቀረበው ቅሬታ ወይም አቤቱታ የአሰራር ጥሰት የፈጸመ የመንግሥት ሰራተኛ ላይ በክልሉ በመንግስት ሠራተኛ በአዋጅ ቁጥር 208/2017 አንቀጽ 87 እና የመልካም ሰብዕና ግንባታ፤ ዲስፕሊን አፈፃፀም፤ቅሬታ እና የይግባኝ አቀራረብ ሥነ-ሥርዓት ደንብ ቁጥር 182/2018 አንቀጽ 28 መሠረት የዲሲፕሊን   እርምጃ እንዲወሰድ ያደርጋል፡፡
ክፍል ሰባት

የቅሬታ እና አቤቱታ ማስተናገጃ ሥነ-ሥርዓት

20.  የቅሬታ እና አቤቱታ አቀራረብ

1. ቅሬታ በባለጉዳዩ ወይም በተወካዩ አማካኝነት በጽሑፍ ወይም በቃል ወይም በኢሜይል ወይም በስልክ ወይም በቴክኖሎጂ ፕላት ፎርም እና በመሳሰሉት ዘዴዎች አገልግሎት ለሰጠው ሰራተኛ ወይም የቅርብ ኃላፊ ሊቀርብ ይችላል፡፡

2. በዚህ አንቀፅ ንዑስ አንቀፅ 1 ድንጋጌ መሰረት ቅሬታውን አቅርቦ ለቅሬታው ምላሽ ያላገኘ ተገልጋይ በራሱ ወይም በተወካዩ አማካኝነት በጽሑፍ ለቅሬታ ማስተናገጃ አካል ሊቀርብ ይችላል፡፡
3. ቅሬታ ወይም አቤቱታ በጽሑፍ ሲቀርብ፣ የሚከተሉትን ፍሬ ነገሮች መያዝ አለበት፡-

               ሀ. ቅሬታ ወይም አቤቱታው የቀረበበትን ዋና ጉዳይ፣
               ለ. ለቅሬታዉ መንሥኤ የሆነው ድርጊት የተፈጸመበትን ቀን እና ቦታ፣
               ሐ. ጉዳዩ የሚመለከተውን የአገልግሎት ክፍል እንዲሁም አገልግሎ

የሰጠውን ሰራተኛ ስም፣
                መ. ባለ ጉዳዩ ማግኘት የሚፈልገውን አገልግሎት፣
                ሠ. የባለ ጉዳዩን ስም ፣ አድራሻና ስልክ ቁጥር፣

ረ. ደጋፊ ማስረጃዎች ካሉ ማካተት አለበት፡፡
21.   የቅሬታ ወይም አቤቱታ ማቅረቢያ ጊዜ
1. ለተገልጋይ አገልግሎት ከተሰጠበት ቀን ጀምሮ በሶስት ተከታታይ የስራ ቀናት ውስጥ ቅሬታ ሊቀርብ ይችላል
2. አገልግሎት የሰጠው ፈፃሚ ሰራተኛ ወይም የስራ ሃላፊ ከተገልጋይ የቀረበለትን ቅሬታ ተቀብሎ በማጣራት ለተገልጋዩ በሁለት ቀን ውስጥ በጽሑፍ ምላሽ መስጠት አለበት፡፡ 
3. የመንግስት መስሪያ ቤት የበላይ ሃላፊ ወይም በየደረጃው የሚገኝ የስራ ኃላፊ ከተሰጠው አገልግሎት ጋር በተያያዘ የቀረቡ አቤቱታዎችን ተቀብሎ በማጣራት፣ ለተገልጋዩ አምስት ተከታታይ የስራ ቀናት ውስጥ በጽሑፍ ምላሽ መስጠት አለበት፡፡
4. በዚህ አንቀጽ የተደነገገው እንደተጠበቀ ሆኖ ተገልጋዩ ከአቅም በላይ በሆነ ችግር ቅሬታውን ያልቻለ መሆኑን ሕጋዊ ማስረጃ ለመሥሪያ ቤቱ ካቀረበ ተቀባይነት ያለው ምከንያት እና ማስረጃ መሆኑን የመንግስት መስሪያ ቤቱ በማረጋገጥ ቅሬታው ወይም አቤቱታው ሊታይ ይችላል፡፡
22.    የቅሬታ እና አቤቱታ አቀባበል
1. ማንኛውም የመንግሥት መስሪያ ቤት ከተቋሙ አገልግሎት አሰጣጥ ጋር በተያያዘ በተገልጋይ የሚቀርብ ቅሬታን እና አቤቱታን ለመቀበል ፈቃደኛ እና ዝግጁ መሆን አለበት፡፡
2. ቅሬታ ወይም አቤቱታ ሲቀበል፡-
 ሀ. ተገቢውን የቅሬታ ወይም የአቤቱታ ማቅረቢያ ቅጽ ማቅረቡንና ስለ አሞላሉ
ተፈላጊውን ድጋፍ መስጠቱን፣

ለ.  አግባብ ያላቸው መረጃዎች በቅጹ ላይ በተገቢ ሁኔታ መሞላታቸውን፣
ሐ.  የቅሬታው ወይም የአቤቱታው ጭብጥ ተለይቶ መታወቁን፣

        መ. ቅሬታው ወይም አቤቱታው የቀረበበት ቀን እና ጊዜ ተጠቅሶ መመዝገቡንና 
   ጉዳዩን ላቀረበው ተገልጋይ ማረጋገጫ መስጠቱን፣
        ሠ. መልስ የሚሰጥበትን ጊዜ ለተገልጋዩ መግለጹን፣ማረጋገጥ አለበት፡፡
23.   ቅሬታ እና አቤቱታን ስለማጣራት
ቅሬታ የቀረበለት ሰራተኛ ወይም የስራ ሃላፊ ወይም የቅሬታ ማስተናገጃ ክፍል በሚከተለው ቅደም ተከተል ቅሬታን ወይም አቤቱታን ማጣራት አለበት፡፡
  ሀ. የቅሬታውን ወይም የአቤቱታውን ሰነድ በአግባቡ መመርመር፣
  ለ. የቅሬታውን ወይም አቤቱታውን መንሥኤ ለይቶ ማወቅ፣
  ሐ. ቅሬታውን ወይም አቤቱታውን ካቀረበው ተገልጋይ ጋር መወያየት እና  

     የስራ ክፍል ኃላፊ ማነጋገር፣
        መ. አግባብነት ያለውን ሰነድ፣ ደንብ ፣ ሕግ እና መመሪያ ማገናዘብ፣
        ሠ. በማጣራቱ ሂደት በምርመራ በተደረሰበት ግኝት መሠረት ለጉዳዩ 

            በተቀመጠው የጊዜ ገደብ ውስጥ ውሳኔ እንዲሰጥ ማድረግ፡፡
24.    ለቅሬታ እና አቤቱታ መልስ ስለ መስጠት

1. ለቅሬታ የሚሰጥ መልስ ለዚሁ በተዘጋጀ ቅጽ ላይ ይመዘገባል፡፡
2. አገልግሎቱን ለሰጠው ባለሙያ ወይም የቅርብ ሃላፊ ለቀረበው ቅሬታ በሁለት  የስራ ቀናት ውስጥ ለባለጉዳዩ ውሳኔ መሰጠት አለበት፡፡ 
3. ለቅሬታና አቤቱታ ማስተናገጃ የስራ ክፍል ለቀረበው ቅሬታ በአምስት  የስራ ቀናት ውስጥ  ውሳኔ መሰጠት አለበት፡፡
4. ለሚቀርቡ ቅሬታ እና አቤቱታ የሚሰጥ መልስ በጽሑፍ መሆን አለበት፡፡
25.የእርምት እርምጃ አወሳሰድ
          ማንኛውም የመንግሥት መስሪያ ቤት፡-
1. ለቅሬታ  መንሥኤ የሆነ ስሕተትን ወይም ክፍተትን ለማረም ምን ጊዜም ፍቃደኛ እና ዝግጁ መሆን አለበት፡፡
2. ቅሬታ ወይም አቤቱታ ተጣርቶ ትክክለኛ ሆኖ ሲገኝ እንደ ጉዳዩ ክብደት የሚከተለው የእርምት እርምጃ በተናጠል ወይም በጣምራ ተግባራዊ መደረግ አለበት፡፡
  ሀ. ለተፈጸመው ስሕተት ይቅርታ መጠየቅ፣
  ለ. ስሕተቱ ወይም ጥፋቱ ወይም ክፍተቱ ሊደርስ የቻለበን ማብራራት 
  ሐ. ለቅሬታው መንሥኤ የሆኑ ችግሮችን ማረም፣
  መ. ወደፊት ተመሳሳይ ችግር ሊደርስ እንደማይችል ማረጋገጥ፣
  ሠ. በአገልግሎት መጓደል ምክንያት ጉዳት ያደረሰውን አካል   

     በዲሲፕሊን  አግባብ እንዲጠየቅ ማድረግ፣

3. በዚህ አንቀጽ ንኡስ አንቀጽ 2  (ሠ)  መሠረት በሕግ አግባብ እንዲጠየቅ 
   ለማድረግ፣ጉዳቱ በትክክል በአገልግሎት አሰጣጥ ጉድለት ምክንያት የደረሰ 
   መሆኑን፣ የመንግሥት መስሪያ ቤቱ ማረጋገጥ ይኖርበታል፡፡
4. የመንግሥት መስሪያ ቤቱ የበላይ ኃላፊ የቀረቡ አቤቱታዎች በተቀመጠው 
   ስታንዳርድ መሠረት ምላሽ ማግኘታቸውን ማረጋገጥ አለበት፡፡
5.  የቅሬታው መንሥኤ የሆነው የአገልግሎት ሰጪ ሰራተኛ ወይም የቅርብ 
 ኃላፊ ጉድለት ከሆነ አግባብ ባለው የዲሲፕሊን  መሠረት ተጠያቂ ማድረግ 
   አለበት፡፡
6. ለመንግስት መስሪያ ቤቱ የበላይ ሃላፊ የቀረበው ቅሬታ ወይም አቤቱታ ምላሽ ካልተሰጠ ተጨባጭ ማስረጃ በማያያዝ ለሚመለከተው የህግ አካል  ማቅረብ ይችላል፡፡
ክፍል ስምንት
ልዩ ልዩ ድንጋጌዎች
26. ግንዛቤ ስለመፍጠር
    ማንኛውም የመንግሥት መስሪያ ቤት፡-

1. ቅሬታዎችንና አቤቱታዎችን ለመቀበል ፍቃደኛ እና ዝግጁ መሆኑን ፣
2. በአገልግሎት አሰጣጥ ያልረኩ ተገልጋዮች፣ ቅሬታ የማቅረብ መብት እንዳላቸው  ማሳወቅ፣
3. ቅሬታዎች የሚቀርቡባቸውና መልስ የሚሰጥባቸውን የጊዜ ገደቦቸ፣ 

4. ተገልጋዮች ቅሬታ በማቅረባቸው ምክንያት ሊወሰድባቸው የሚችል ምንም ዓይነት የበቀል እርምጃ አለመኖሩ ፣

5. ተገልጋዮች፣ አገልግሎት ሰጪ ሰራተኞችና የሚመለከታቸው ሌሎች አካላት፣ቅሬታዎች እንዴት፣ መቼ እና ለማን እንደሚቀርቡና፣ ተገልጋዮች ማሟላት ስለሚገባቸው ቅድመ ሁኔታዎች፣ ስለ ቅሬታ ማስተናገጃ ደረጃዎች   እና ስለ ቅሬታ ማጣራት፣በአጠቃላይ የቅሬታ ማስተናገጃ ሥርዓቱን በተመለከተ ግንዛቤ እንዲኖራቸው ማድረግ ይጠበቅበታል፡፡
27.  የቅሬታ ተቀባይ ሰራተኞችን ወይም ባለሙያዎችን ስለ ማሠልጠን
1. ማንኛውም የመንግሥት መስሪያ ቤት አገልግሎት ሰጪ ሰራተኞቹ እና የቅርብ ኃላፊዎቻቸው፣ በአገልግሎት አሰጣጥ ሂደት የተገልጋዮችን ቅሬታ ተቀብሎ የማስተናገድ ኃላፊነታቸውን በብቃት እንዲወጡ እና አስፈላጊው የአመለካከትና የሙያ ዝግጅት እንዲኖራቸው የሚያስችል ሥልጠና ሊሰጣቸው ይገባል፡፡
2. በዚህ አንቀጽ ንኡስ አንቀጽ  1 መሠረት የመንግሥት መስሪያ ቤቶች ለአገልግሎት ሰጪ ሰራተኞች፣ የቅርብ ተቆጣጣሪዎችና ኃላፊዎች የሚሰጧቸው የአጭር ጊዜ ስልጠናዎች የክፍተት ልየታን መሰረት በማድረግ የአቅም ግንባታ ስልጠናዎች መሰጠት አለባቸው፡፡ 
28.  ክትትልና ግምገማ

1. የቅሬታ ማስተናገጃ ሥርዓትን ውጤታማነት ለማረጋገጥ የመንግሥት መስሪያ ቤቶች አፈጻጸሙን በየወሩ መከታተል፣መገምገምና ግብረ-መልስ መስጠት አለባቸው ፡፡
2. ማንኛውም የመንግሥት መስሪያ ቤት ክትትልና ግምገማ በሚካሄድበት  ወቅት 
ሀ. የቅሬታ መረጃዎች በሥርዓት መያዛቸውንና ጥቅም ላይ መዋላቸውን ፣
ለ. የወጣው የቅሬታ ማስተናገጃ የጊዜ ሰሌዳ አግባብነት ያለው መሆኑን     
   ማረጋገጥ፤
ሐ. ተገልጋዮችና የሚመለከታቸው ሌሎች አካላት የሚሰጧቸው አስተያየቶችና
 ሐሳቦች በወቅቱ መሰብሰባቸውን 

         መ. ይህ መመሪያ ለሁሉም በወጥነት መተግበሩን እና በአፈጻጸም ለተከሰቱ 

ችግሮች የእርምት እርምጃዎች በወቅቱ መወሰዳቸውን ፣
         ሠ. አገልግሎቱን ለማሻሻል የሚያስችሉ የውሳኔ ሐሳቦች መመንጨታቸውንና 

መታረማቸውን፣
         ረ. የቅሬታ መንሥኤዎች በአግባቡ ተለይተው መታወቃቸውን እና 

መታረማቸውን ማረጋገጥ አለበት።

29.  ሪፖርት ስለማዘጋጀትና ማሰራጨት

1. የመንግሥት መስሪያ ቤቶች በክትትልና ግምገማ በተገኙ መረጃዎች ላይ የተመሠረተ ሪፖርት፣ ቢያንስ በየሩብ ዓመቱ በማዘጋጀት ለዜጎች ወይም ለተገልጋዮች ማሰራጨትና  ይፋማድረግ አለባቸው፡፡
2. የሪፖርቱ ይዘት የሚከተሉትን ሁኔታዎች ማካተት አለበት፡፡
  ሀ. በቅሬታ እና አቤቱታ ማጣሪያ ደረጃዎች የቀረቡና መፍትሔ ያገኙ 
    ቅሬታዎች  የወሰዱትን ጊዜ ከተቀመጠላቸው የጊዜ ገደብ ጋር ያነጻጸረ፣
     ለ. ቅሬታዎች የአገልግሎት አሰጣጥን ለመሻሻል ያበረከቱትን አስተዋጽኦ ያገናዘበ 
     ሐ. የተገልጋይን ግንዛቤና እርካታ የደረሰበትን ደረጃ ያመላከተ፣

  መ. ያጋጠሙ ችግሮችን እና የተወሰዱ የመፍትሔ እርምጃዎችን በዝርዝር  
    ያስቀመጠ መሆን አለበት፡፡
3. ማንኛውም የመንግሥት መስሪያ ቤት ሪፖርት  ለክልል ሲቪል ሰርቪስ ቢሮ፣ 
ለመስሪያ ቤቱ ዋና ዋና የስራ ዘርፎችና ሰራተኞች፣ በዜጎች ቻርተር በተቀመጠው አሰራር መሰረት በየሩብ ዓመቱ ለመማክርት ጉባኤ ወይም ለተገልጋዮች እና ለባለድርሻ አካላት ያቀርባል፡፡
30. በዚህ መመሪያ ተፈጻሚነት ሰለማይኖራቸው ጉዳዮች
   ይህ መመሪያ በመደበኛ ፍርድ ቤት ወይም በሕግ የመዳኘት ሥልጣን በተሠጣቸው 
   ተቋማት ቀርበው በመታየት ላይ በሚገኙ፣ በተሰጠ ውሳኔ፣ በፖሊስ ወይም በዐቃቢ ህግ 
   ወይም በዋና ኦዲተር ወይም በስነ ምግባርና ፀረ ሙስና ኮሚሽን በተያዙ የወንጀል ጉዳዬች 
   እና በአስተዳር ፍርድ ቤት በመታየት ላይ ባሉ እና በታዩ ጉድዮች ላይ ተፈጻሚ አይሆንም፡፡
31.ተጠያቂነት
  በዚህ መመሪያ የተደነገገ ግዴታን በአግባቡ ያልተወጣ ወይም ተገልጋይን አገልግሎት
  እንዳያገኝ ያደረገ ወይም ያልፈጸመ ወይም እንዳይፈጸም ያደረገ ማንኛውም
  የመንግሥት ሰራተኛ ወይም የስራ ኃላፊ በክልሉ በመንግስት ሠራተኛ በአዋጅ ቁጥር
  208/2017 አንቀጽ 87 እና የመልካም ሰብዕና ግንባታ፤ ዲስፕሊን አፈፃፀም፤ቅሬታ እና
   የይግባኝ አቀራረብ ሥነ-ሥርዓት ደንብ ቁጥር 182/2018 አንቀጽ 28 መሠረት የዲሲፕሊን 

   እርምጃ ተጠያቂ ይሆናል፡፡
32.  የመመሪያውን ተግባራዊነት ስለ መቆጣጠር
    ቢሮው ይህ መመሪያ በሁሉም የመንግሥት መስሪያ ቤቶች በስራ ላይ መዋሉን 
    ይከታተላል፤ ይቆጣጠራል በሕግ አግባብ የእርምት እርምጃ እንዲወሰድ ያደርጋል፡፡
33.ተፈጻሚነት ስለማይኖራቸው ሕጎች

ከዚህ መመሪያ ጋር የሚቃረን ማንኛውም መመሪያ ወይም የአሰራር ሥርዓት በዚህ መመሪያ ውስጥ በተካተቱት ጉዳዮች ላይ ተፈጻሚነት አይኖረውም፡፡ 
34. መመሪያውን ስለማሻሻል

ቢሮው አስፈላጊ ሆኖ ሲገኝ ይህን መመሪያ ሊያሻሽል ይችላል፡፡

35. መመሪያው የሚፀናበት ጊዜ

          ይህ መመሪያ ከህዳር 1 ቀን 2018 ዓ.ም ጀምሮ የጸና ይሆናል፡፡

 የቤኒሻንጉል ጉሙዝ ክልላዊ መንግስት የሲቪል ሰርቪስ ቢሮ  
አቶ ጌታሁን አብዲሳ ሌንጫ

